Novska, 6. srpnja 2020.

 **Nacrt**

**PRIJEDLOG ODLUKE O IZMJENAMA I DOPUNAMA ODLUKE O STIPENDIRANJU**

1. **RAZLOZI DONOŠENJA ODLUKE O IZMJENAMA I DOPUNAMA ODLUKE O STIPENDIRANJU**

U provedbi Odluke o stipendiranju („Službeni vjesnik“ 39/14, 62/19) uočila se potreba izmjene određenih odredbi u smislu poboljšanja statusa studenata koji po postojećoj Odluci ne mogu ostvariti pravo na stipendiju ako nisu upisali višu godinu studija. Također, isto ne mogu ostvariti ni studenti čija su studentska prava mirovala. Predloženim Izmjenama i dopunama studentima će se olakšati studiranje jer će ostvariti pravo na daljnje stipendiranje i u sljedećim slučajevima:

* + ako tijekom stipendiranja nisu jedanput izvršili obvezu upisa više godine studija radi pada godine te
	+ ako tijekom stipendiranja nisu jedanput izvršili obvezu upisa više godine studija radi ostvarivanja prava na mirovanje studentskih obveza
1. **TEKST NACRTA PRIJEDLOGA ODLUKE**

Prilaže se sljedeći tekst Nacrta Prijedloga Odluke o izmjenama i dopunama Odluke stipendiranju:

**ODLUKA**

**o izmjenama i dopunama Odluke o stipendiranju**

**Članak 1.**

U članku 4. Odluke o stipendiranju („Službeni vjesnik“ broj 39/14, 62/19) iza stavka 1. dodaje se novi stavak 2. koji glasi:

„Pravo na studentsku stipendiju može se ostvarivati isključivo za jedan preddiplomski i diplomski studij, odnosno integrirani studij, u skladu s trajanjem redovnog studija.“

Dosadašnji stavak 2. postaje stavak 3.

**Članak 2.**

Članak 5. mijenja se i glasi:

„Da bi ostvarili pravo na stipendiju učenici/studenti u školskoj/akademskoj godini za koju se objavljuje javni poziv za ostvarivanje prava na stipendiju moraju biti redovno upisani u viši razred, odnosno, višu godinu studija u odnosu na prošlu školsku/akademsku godinu.

Pravo na stipendiju ne mogu ostvariti:

* učenici koji ponavljaju razred i studenti koji ponavljaju godinu studija ili imaju odobrenje fakulteta o mirovanju studentskih obveza,
* studenti koji su odslušali predavanja posljednjeg semestra (apsolventi),
* studenti koji su u prošloj akademskoj godini studirali na jednom fakultetu pa su u tekućoj akademskoj godini upisali prvu godinu na drugom fakultetu,
* učenici koji su ostvarivali pravo na stipendiju Grada, a nisu izvršili ugovornu obvezu upisa višeg razreda,
* studenti koji više od jedan put tijekom stipendiranja nisu izvršili ugovornu obvezu upisa više godine studija radi pada godine,
* studenti koji više od jedan put tijekom stipendiranja nisu izvršili ugovornu obvezu upisa više godine studija radi korištenja prava na mirovanje studentskih obveza,
* studenti koji na zadnji dan roka za podnošenje prijava na javni poziv za ostvarivanje prava na stipendiju imaju dospjelo dugovanje s osnova povrata stipendije.

Učenici/studenti koji su primali stipendiju Grada ranijih školskih/akademskih godina, ali su raskinuli ugovor o stipendiranju radi ostvarivanja prava na stipendiju iz drugog izvora, mogu ponovno ostvariti pravo na stipendiju tek kada u cijelosti izvrše sve financijske obveze prema Gradu (povrat primljenih sredstava na ime stipendiranja).“

**Članak 3.**

Iza članka 5. dodaju se članci 5.a, 5.b i 5.c koji glase:

„Članak 5.a

Studenti koji su ostvarivali pravo na stipendiju Grada do akademske godine 2018./2019., a nisu izvršili ugovornu obvezu upisa više godine studija, mogu ostvariti pravo na stipendiju pod sljedećim uvjetima:

* da su do donošenja Odluke o dodjeli stipendija zaključili s Gradom ugovor o povratu primljene stipendije za onu akademsku godinu za koju nisu izvršili obvezu upisa više godine studija,
* da studenti koji već imaju zaključen ugovor o povratu primljene stipendije ili im je utvrđena obveza jednokratnog povrata stipendije nemaju dugovanja po osnovi povrata stipendije na zadnji dan roka za podnošenje prijava na javni poziv za ostvarivanje prava na stipendiju.

Ukoliko student iz stavka 1. ovog članka ili njegov roditelj ne bude uredno izvršavao obvezu vraćanja stipendije te ako ne podmiri tri obroka za povrat stipendija, Gradonačelnik ima pravo raskinuti postojeći Ugovor o stipendiranju, osim ako se utvrdi da kašnjenje u povratu sredstava ima opravdan razlog, o čemu je student ili roditelj dužan izvijestiti Grad u trenutku nastanka opravdanog razloga.

U slučaju iz prethodnog stavka stipendist je dužan izvršiti povrat i onih sredstava koje je na ime stipendije primao temeljem Ugovora o stipendiranju koji je raskinut.

Članak 5.b

Studenti koji ostvaruju pravo na stipendiju Grada od akademske godine 2019./2020. nadalje, a nisu izvršili ugovornu obvezu upisa više godine studija, mogu ostvariti pravo na stipendiju kada upišu redovno višu godinu studija, ako im je to bio jedini pad studentske godine tijekom stipendiranja.

Članak 5. c

Korisnik stipendije može ostvariti pravo na stipendiju za ponovni upis u godinu za koju su mu studentske obveze mirovale, ali ne može ostvariti stipendiju za cijelu akademsku godinu, već samo za onaj period za koji mu je isplata stipendije obustavljena radi mirovanja studentskih obveza.

Korisnik stipendije tijekom stipendiranja može ostvariti pravo na ponovni upis godine za koju su mu studentske obveze mirovale samo jedanput.“

**Članak 4.**

Članak 19. mijenja se i glasi:

„Dodijeljena učenička stipendija je nepovratna pod uvjetom da je korisnik redovno upisao viši razred, odnosno maturirao, ako se radi o učeniku završnog razreda srednje škole, što dokazuje dostavom svjedodžbe ili potvrde o upisu u viši razred najkasnije do 30. rujna tekuće godine.

Dodijeljena studentska stipendija je nepovratna pod uvjetom da je korisnik:

1. redovno upisao višu godinu studija što dokazuje dostavom potvrde o upisu najkasnije do 30. studenoga tekuće akademske godine, osim u sljedećim slučajevima:
* ako potvrdu o upisu ne može pribaviti radi prvog pada godine tijekom stipendiranja u kojem slučaju je potvrdu dužan dostaviti najkasnije do 30. studenoga sljedeće akademske godine,
* ako potvrdu o upisu ne može pribaviti radi prvog ostvarivanja prava na mirovanje studentskih obveza, u kojem slučaju je potvrdu dužan pribaviti kada to bude moguće nakon što mu istekne pravo na mirovanje studentskih obveza.
1. da je dostavio kopiju diplome ili potvrdu o završetku studija, najkasnije u roku dvije godine od završetka posljednjeg semestra,
2. da nakon završetka studija radi na području Grada Novske najmanje onoliko vremena koliko vremena je primao stipendiju,
3. da je izvršio sve druge obveze regulirane ugovorom.

Korisnik je dužan vratiti primljeni iznos stipendije ako nije izvršio obveze iz stavka 1. i 2. ovoga članka.

Ukoliko je korisnik ostvarivao pravo na studentsku stipendiju više godina, a nije izvršio obvezu upisa više godine studija za jednu godinu, obvezan je odmah vratiti stipendiju primljenu za godinu za koju nije izvršio obvezu, a ukoliko ne završi studij ili ne dostavi dokaz o završetku studija dužan je vratiti cjelokupan iznos primljene stipendije.“

**Članak 5.**

U članku 21. stavci 3. i 4. brišu se.

**Članak 6.**

U članku 22. stavku 2. riječ: „može“ zamjenjuje se riječju: „će“.

**Članak 7.**

Ova Odluka o izmjenama i dopunama Odluke o stipendiranju stupa na snagu osmog dana od dana objave u „Službenom vjesniku“ Grada Novske.

1. **OBRAZLOŽENJE ODLUKE**

Ovim Izmjenama i dopunama Odluke o stipendiranju bit će omogućeno studentima ostvarenje prava na dodjelu stipendije i u sljedećim slučajevima:

* + ako jedanput tijekom stipendiranja ne izvrše upis više godine studija radi pada godine,
	+ ako jedanput tijekom stipendiranja ne izvrše upis više godine studija radi ostvarivanja prava na mirovanje studentskih prava.
1. **OCJENA I IZVORI POTREBNIH SREDSTAVA ZA PROVOĐENJE ODLUKE**

Ocjenjuje se da će za provođenje ove Izmjene i dopune Odluke o stipendiranju biti potrebno dodatno osiguranje sredstava u proračunu Grada Novske u iznosu od 200.000,00 kuna na godišnjoj razini. Točan iznos sredstava koji će biti potrebno osigurati radi predlaganih promjena ovisit će o broju studenata koji će se javiti na javni poziv za stipendiranje i ostvariti pravo na stipendiju.